[pic] | COMISIA EUROPEANĂ |

Bruxelles, 14.4.2011

COM(2011) 212 final

Propunere de

DECIZIE A PARLAMENTULUI EUROPEAN ȘI A CONSILIULUI

privind mobilizarea Fondului european de ajustare la globalizare, în conformitate cu punctul 28 din Acordul interinstituțional din 17 mai 2006 între Parlamentul European, Consiliu și Comisie privind disciplina bugetară și buna gestiune financiară (cererea EGF/2010/031 BE/ General Motors Belgium din Belgia)

EXPUNERE DE MOTIVE

Punctul 28 din Acordul interinstituțional din 17 mai 2006 între Parlamentul European, Consiliu și Comisie privind disciplina bugetară și buna gestiune financiară[1] permite mobilizarea Fondului european de ajustare la globalizare (FEG), prin intermediul unui mecanism de flexibilitate, în limita plafonului anual de 500 de milioane EUR, peste rubricile corespunzătoare din cadrul financiar.

Regulile aplicabile contribuțiilor din FEG sunt prevăzute în Regulamentul (CE) nr. 1927/2006 al Parlamentului European și al Consiliului din 20 decembrie 2006 privind crearea Fondului european de ajustare la globalizare[2].

La 20 decembrie 2010, Belgia a depus cererea EGF/2010/031 BE/General Motors Belgium pentru o contribuție financiară din partea FEG, în urma disponibilizărilor din General Motors Belgium [3]și de la patru societăți furnizoare ale acesteia din Belgia.

După examinarea atentă a acestei cereri, Comisia a concluzionat, în conformitate cu articolul 10 din Regulamentul (CE) nr. 1927/2006, că sunt îndeplinite condițiile necesare pentru o contribuție financiară în temeiul acestui regulament.

SINTEZA CERERII ȘI ANALIZĂ

Date-cheie: |

Numărul de referință FEG | EGF/2010/031 |

Stat membru | Belgia |

Articolul 2 | (a) |

Întreprinderea principală | General Motors Belgium |

Furnizori și producători din aval | 4 |

Perioada de referință | 14.6.2010 – 14.10.2010 |

Data de începere a serviciilor personalizate | 14.6.2010 |

Data cererii | 20.12.2010 |

Disponibilizări în timpul perioadei de referință | 1 336 |

Disponibilizări înainte sau după perioada de referință | 1 498 |

Totalul disponibilizărilor eligibile | 2 834 |

Lucrători disponibilizați vizați de sprijin | 2 834 |

Cheltuieli pentru servicii personalizate (EUR) | 14 324 894,84 |

Cheltuieli pentru punerea în aplicare a FEG[4] (EUR): | 435 000,00 |

Cheltuieli pentru punerea în aplicare a FEG (%) | 2,95 |

Buget total (EUR) | 14 759 894,84 |

Contribuția FEG (65%) în EUR | 9 593 931 |

1. Cererea a fost prezentată Comisiei la 20 decembrie 2010 și a fost completată cu informații suplimentare până la data de 24 ianuarie 2011.

2. Cererea îndeplinește condițiile de utilizare a FEG prevăzute la articolul 2 litera (a) din Regulamentul (CE) nr. 1927/2006 și a fost prezentată în termenul de 10 săptămâni menționat la articolul 5 din regulamentul respectiv.

Legătura dintre disponibilizări și modificările structurale majore din structura comerțului mondial din cauza globalizării sau a crizei financiare și economice mondiale

3. Pentru a stabili legătura dintre disponibilizări și criza financiară și economică mondială, Belgia susține că, din cauza crizei, producția de autovehicule (automobile, camioane și autobuze) din Europa a scăzut dramatic în 2009: o scădere cu 17,3% față de 2008 și cu 23% față de situația anterioară crizei, din 2007. Producția de autovehicule din Belgia a urmat aceeași tendință. În 2009, asamblarea autovehiculelor a scăzut cu 23,8% față de 2008, iar în ceea ce privește asamblarea autoturismelor, aceasta a scăzut chiar cu până la 34,8%.

4. Belgia susține că impactul crizei financiare și economice asupra industriei autovehiculelor s-a manifestat în următorul fel:

5. În primul rând, printr-o scădere semnificativă a cererii pentru autoturisme și vehicule comerciale, ca rezultat al unor condiții mai severe privind accesul la creditele de consum, al unei încrederi reduse a consumatorilor și al scăderii puterii de cumpărare a consumatorilor;

6. În al doilea rând, prin dificultăți de finanțare în diferite părți ale industriei autovehiculelor, lipsa lichidităților și inerția fluxului de lichidități prin lanțul de furnizare, un aspect important mai ales pentru micii furnizori;

7. În al treilea rând, prin mediul foarte competitiv, care necesită o reducere continuă a costurilor de producție și o ameliorare a eficienței interne.

Indicarea numărului de disponibilizări și îndeplinirea criteriilor de la articolul 2 litera (a)

8. Belgia a depus această cerere pe baza criteriilor de intervenție prevăzute la articolul 2 litera (a) din Regulamentul (CE) nr. 1927/2006, care prevăd drept condiție pentru intervenție existența unui număr de cel puțin 500 de disponibilizări pe o perioadă de patru luni, în cadrul unei societăți dintr-un stat membru, incluzând lucrătorii disponibilizați de furnizorii și de producătorii din aval ai societății respective.

9. În cerere se menționează 1 336 de disponibilizări în cadrul General Motors Belgium și la trei dintre furnizorii acestuia în timpul perioadei de referință de patru luni, cuprinsă între 14 iunie 2010 și 14 octombrie 2010, plus alte 1 498 de disponibilizări după perioada de referință în cadrul General Motors Belgium și la trei dintre furnizării săi. Toate aceste disponibilizări au fost calculate în conformitate cu articolul 2 paragraful al doilea prima liniuță din Regulamentul (CE) nr. 1927/2006.

Explicația caracterului neprevăzut al respectivelor disponibilizări

10. Autoritățile belgiene susțin că principala producție la General Motors Belgium era modelul Opel Astra. Decizia luată de conducerea societății-mamă General Motors de a închide linia de producție Opel Astra la fabrica sa din Anvers a fost neprevăzută. Ca rezultat al crizei economice și financiare, care, de asemenea, nu a putut fi prevăzută, General Motors nu a putut investi în înființarea unei linii de producție pentru un nou model de Opel la fabrica sa din Belgia.

Identificarea întreprinderilor care au procedat la disponibilizări și a lucrătorilor vizați de asistență

11. Cererea se referă la un număr total de 2 834 de disponibilizări, dintre care 2 593 au avut loc la General Motors Belgium și 241 la patru dintre furnizorii acestuia: 18 la Wissan Produktionservice GMBH, Anvers, 26 la Dussman, Anvers, 21 la SCA Service Center Anvers și 176 la Johnson Controls automotive, Anvers. Toți lucrătorii disponibilizați sunt vizați de asistență.

12. Defalcarea lucrătorilor vizați este următoarea:

Categorie | Număr | Procentaj |

Bărbați | 2 430 | 85,8 |

Femei | 404 | 14,2 |

Cetățeni ai UE | 2 693 | 95,0 |

Cetățeni din țări terțe | 141 | 5,0 |

între 15-24 de ani | 11 | 0,4 |

între 25-54 de ani | 2 717 | 95,9 |

între 55-64 de ani | 105 | 3,7 |

peste 64 de ani | 1 | 0,04 |

13. În categoriile de mai sus sunt incluși 42 de lucrători (1,5 %) care prezintă o problemă de sănătate de lungă durată sau un handicap.

14. Defalcarea[5] în funcție de categoriile profesionale este următoarea:

Categorie | Număr | Procent* |

Lucrător de producție | 470 | 16,6 |

Operator de motostivuitoare | 188 | 6,6 |

Lucrător metalurgist asistent | 160 | 5,7 |

Lucrător la depozit | 122 | 4,3 |

Lucrător montaj piese de metal | 99 | 3,5 |

Mecanic de întreținere | 83 | 2,9 |

Responsabil cu producția | 79 | 2,8 |

Controlor de calitate | 70 | 2,5 |

Funcționari administrativi | 53 | 1,9 |

Tehnician electromecanic | 52 | 1,8 |

Lucrător montaj autovehicule | 44 | 1,6 |

Vânzător | 38 | 1,4 |

Funcționar executiv | 34 | 1,2 |

Ajutoare (munci semi-grele) | 31 | 1,1 |

Serviciu de șofer de transport | 30 | 1,1 |

Altele | 1 281 | 45,2 |

*Totalul nu corespunde din cauza rotunjirilor.

Categoria „altele” acoperă toate categoriile profesionale care reprezintă mai puțin de 1% din numărul total de lucrători vizați. Acesta este cazul categoriilor ingineri, sudor, mecanic autovehicule, electrician de întreținere etc. Categoria Altele include, de asemenea, 5,5% în care categoria profesională nu este cunoscută de statul membru solicitant.

15. În conformitate cu articolul 7 din Regulamentul (CE) nr. 1927/2006, Belgia a confirmat faptul că s-a aplicat o politică de egalitate între femei și bărbați, precum și de nediscriminare și că aceasta se va aplica în continuare pe parcursul diferitelor etape de punere în aplicare a FEG și, în special, în cursul accesului la FEG.

Descrierea teritoriului vizat, a autorităților sale și a părților interesate

16. Provincia Anvers (NUTS II regiunea BE21) este cea mai vizată de închiderea fabricii General Motors Belgium situate în Anvers. Cele patru societăți furnizoare sunt, de asemenea, situate în provincia Anvers.

17. Principala autoritate implicată este ESF Agency Vlaanderen. Părțile interesate sunt serviciul flamand de formare profesională și de ocupare a forței de muncă ( Vlaamse Dienst voor Arbeidsbemiddeling en Beroepsopleiding sau VDAB ), în calitate de parteneri sociali de partea lucrătorilor: cele trei sindicate reprezentative - ABVV ( Algemeen Belgisch Vakverbond ), ACLVB ( Algemene Centrale der Liberale Vakbonden van België ), ACV ( Algemeen Christelijk Vakverbond ), și de partea angajatorului: Rețeaua flamandă pentru întreprinderi ( Vlaams netwerk van ondernemingen or VOKA ) și Uniunea antreprenorilor independenți ( Unie van zelfstandige ondernemers or Unizo ), guvernul provinciei Anvers și Ministerul flamand al muncii.

Impactul preconizat al disponibilizărilor în ceea ce privește ocuparea forței de muncă la nivel local, regional sau național

18. Autoritățile belgiene susțin că regiunea cea mai afectată de disponibilizări este districtul administrativ („Anvers”): aproximativ 75% dintre disponibilizări au avut loc în această regiune și aproximativ 66% dintre lucrătorii disponibilizați locuiesc în această regiune. Autoritățile belgiene susțin în continuare că disponibilizările vor afecta și situația ocupării forței de muncă în districtele administrative Dendermonde și Sint-Niklaas, unde locuiește o parte importantă a lucrătorilor disponibilizați. În vreme ce numărul de persoane în căutarea unui loc de muncă în perioada octombrie 2009 – octombrie 2010 a scăzut cu 1,64% în Flandra, în districtele administrative Anvers, Dendermonde și Sint-Niklaas acesta a crescut cu 2,39%, 2,71% și, respectiv, cu 4,05%. Pentru aceeași perioadă, rata de șomaj pentru Flandra a scăzut cu 0,21%, iar în districtul administrativ Anvers a crescut cu 0,10%.

Pachet coordonat de servicii personalizate care vor fi finanțate și o defalcare a costurilor sale estimate, inclusiv complementaritatea sa cu acțiunile finanțate prin Fondurile structurale

19. Sunt propuse următoarele tipuri de măsuri, care formează împreună un pachet coordonat de servicii personalizate, destinate reintegrării lucrătorilor pe piața muncii:

20. O primă serie de măsuri privesc asistența pentru căutarea unui loc de muncă : În acest sens, o primă măsură este un interviu inițial și o analiză limitată a profilurilor lucrătorilor și compararea acestora cu locurile de muncă disponibile. O a doua măsură acoperă asistarea personală la căutarea unui loc de muncă, incluzând o analiză detaliată a posibilităților și a aspirațiilor lucrătorilor disponibilizați și stabilirea unei traiectorii în sensul găsirii unui nou loc de muncă. O a treia măsură privește punerea la dispoziție a unor consilieri pe probleme sociale din partea VDAB, care să asiste lucrătorii disponibilizați cu sesiuni de informare, să ofere un punct de contact în cadrul întreprinderii care efectuează disponibilizările. O a patra măsură se referă la acordarea unei îndrumări profesionale lucrătorilor disponibilizați. A cincea măsură este referitoare la organizarea unor târguri de locuri de muncă, în scopul de a aduce împreună lucrătorii disponibilizați și reprezentanți ai societăților care oferă locuri de muncă corespunzătoare profilurilor lucrătorilor disponibilizați.

21. O a doua serie de măsuri se referă la formare și reconversie profesională : Aceasta include diferite tipuri de formare profesională organizată de VDAB, de specialiști în domeniul formării profesionale în urma unei proceduri de achiziții sau de către Fondul pentru sectorul metalurgiei din Anvers (FTMA). De asemenea, aceasta include formare privind diferitele tehnici necesare atunci când se aplică pentru un loc de muncă. Ca o a treia măsură, este formarea profesională individuală ( Individuele Beroepsopleiding sau IBO) cu o durată medie de trei luni, care are ca scop să le ofere lucrătorilor disponibilizați locuri de muncă de durată într-un sector diferit sau pe un post diferit.

22. Asistență pentru plasarea personalului disponibilizat : Aceasta acoperă trei luni de asistență pentru plasarea lucrătorilor disponibilizați mai tineri de 45 de ani. Pentru lucrătorii de peste 45 de ani, aceasta reprezintă o obligație care îi revine întreprinderii care efectuează disponibilizările și, în consecință, nu se încadrează în pachetul de măsuri eligibile pentru sprijin FEG

23. Ajutor pentru desfășurarea de activități independente : Acesta se încadrează în proiectul „ Ondernemen werkt ” („Avantajele în a deveni antreprenor”). Această formă de ajutor constă în selectarea candidaților potențiali, acordarea de formare pentru antreprenoriat, asistență la realizarea unui plan de afaceri și a unui studiu de fezabilitate, precum și în acordarea unui sprijin pentru îndeplinirea cerințelor administrative. Fiecare antreprenor-candidat urmează un plan individual de dezvoltare și are un mentor care îl urmărește îndeaproape.

24. Cheltuielile pentru implementarea FEG, care sunt incluse în cerere în conformitate cu articolul 3 din Regulamentul (CE) nr. 1927/2006, acoperă activitățile de pregătire, gestionare și control, precum și activitățile legate de informare și publicitate.

Serviciile personalizate prezentate de autoritățile belgiene constituie măsuri active pe piața muncii în cadrul acțiunilor eligibile definite la articolul 3 din Regulamentul (CE) nr. 1927/2006. Autoritățile belgiene estimează costurile totale ale acestor servicii la 14 324 894,84 EUR, iar costurile de implementare a FEG la 435 000 EUR (2,95 % din suma totală). Contribuția totală solicitată de la FEG este de 9 593 931 EUR (65% din costurile totale).

Acțiuni | Numărul estimat al lucrătorilor vizați | Costul estimat per lucrător vizat (EUR) | Costuri totale (cofinanțare prin FEG și la nivel național) (EUR) |

Servicii personalizate [articolul 3 primul paragraf din Regulamentul (CE) nr. 1927/2006] |

Asistență pentru căutarea unui loc de muncă 1. Interviul inițial („gesprekken voor eerste opvang”) | 2 834 | 16,00 | 45 344,00 |

2. Asistarea personală la căutarea unui loc de muncă („individuele begeleiding in zoektocht naar een baan”) | 1 750 | 1 000,00 | 1 750 000,00 |

3. Punerea la dispoziție a unor consilieri pe probleme sociale („SIA werking”) | 2 834 | 3,96 | 11 222,64 |

4. Acordarea unei îndrumări profesionale („beroepskeuzevoorlichting”) | 16 | 1 095,88 | 17 534,00 |

5. Târg de locuri de muncă („Jobbeurs”) | 1 000 | 42,00 | 42 000,00 |

Formare și reconversie profesională 6.a&b. formare prin intermediul VDAB sau prin achiziții („opleidingen in eigen beheer of uitbesteding”) | 500 | 12 708,80 | 6 354 400,00 |

6.c. Formare de către Fondul pentru sectorul metalurgiei din Anvers („opleiding door FTMA”) | 577 | 610,00 | 351 970,00 |

7. Formare în materie de căutare de locuri de muncă („sollicitatietraining”) | 500 | 1 955,20 | 977 600,00 |

8. Angajarea prin formarea profesională individuală („tewerstelling via IBO”) | 250 | 4 300,00 | 1 075 000,00 |

Asistență pentru plasarea personalului disponibilizat („outplacementbegeleiding”) | 1 253 | 2 873,76 | 3 600 824,20 |

Ajutor pentru desfășurarea de activități independente („ondersteuning naar zelfstandige beroepsactivteit”) | 90 | 1 100,00 | 99 000,00 |

Subtotal servicii personalizate | 14 324 894,84 |

Cheltuieli pentru punerea în aplicare a FEG [articolul 3 paragraful al treilea din Regulamentul (CE) nr. 1927/2006] |

Activități de pregătire | 10 000,00 |

Gestiune | 130 000,00 |

Informare și publicitate | 270 000,00 |

Activități de control | 25 000,00 |

Subtotal cheltuieli pentru punerea în aplicare a FEG | 435 000,00 |

Total costuri estimate | 14 759 894,84 |

Contribuție din FEG (65 % din costurile totale) | 9 593 931 |

25. Belgia confirmă că măsurile descrise mai sus sunt complementare acțiunilor finanțate din fondurile structurale. Monitorizarea continuă a finanțării prin FEG și fondurile structurale se va asigura prin bazele de date ale ESF Agency Flanders, precum și prin intermediul sistemului flamand de monitorizare a clienților (ClientVolgSysteem sau CVS), care conține datele pentru fiecare participant.

Data/datele la care serviciile personalizate pentru lucrătorii afectați au fost inițiate sau sunt prevăzute a fi inițiate

26. Belgia a inițiat serviciile personalizate pentru lucrătorii afectați incluse în pachetul coordonat propus pentru cofinanțarea din FEG la 14 iunie 2010. Prin urmare, această dată reprezintă începutul perioadei de eligibilitate pentru orice fel de asistență care ar putea fi acordată prin FEG.

Proceduri de consultare a partenerilor sociali

27. Autoritățile belgiene au confirmat că pachetul de măsuri propuse pentru sprijin FEG a fost elaborat în deplin consens cu partenerii sociali și că toate măsurile incluse în pachet s-au bucurat de sprijinul acestora.

28. Autoritățile belgiene au confirmat că cerințele înscrise în legislația națională și în legislația UE privind concedierile colective au fost respectate.

Informare cu privire la acțiunile obligatorii în temeiul legislației naționale sau al convențiilor colective

29. În ceea ce privește îndeplinirea criteriilor stabilite la articolul 6 din Regulamentul (CE) nr. 1927/2006, în cererea lor, autoritățile belgiene:

30. au confirmat că măsurile care constituie responsabilitatea societăților în temeiul legislației naționale sau al convențiilor colective nu vor fi înlocuite de contribuția financiară din partea FEG;

31. au demonstrat că acțiunile respective oferă sprijin lucrătorilor individuali și nu urmează a fi folosite pentru restructurarea societăților sau a sectoarelor de activitate;

32. au confirmat faptul că acțiunile eligibile menționate anterior nu beneficiază de asistență din partea altor instrumente financiare ale UE.

Sisteme de gestionare și de control

33. Belgia a comunicat Comisiei faptul că același organism care asigură gestionarea și controlul finanțărilor din FSE în Flandra va gestiona și controla contribuția financiară („ ESF-Agentschap Vlaanderen ”). Un comitet de monitorizare va fi creat pentru a monitoriza punerea în aplicare a contribuției FEG. Acest comitet va avea aceleași responsabilități precum comitetul flamand de monitorizare pentru obiectivul FSE 2 în Flandra.

Finanțare

34. Pe baza cererii din partea Belgiei, contribuția FEG propusă la pachetul coordonat de servicii personalizate se ridică la 9 593 931 EUR, reprezentând 65 % din costul total. Ajutorul propus de Comisie în cadrul acestui fond se bazează pe informațiile furnizate de Belgia.

35. Având în vedere cuantumul maxim al unei contribuții financiare care poate fi acordată din FEG, în temeiul articolului 10 alineatul (1) din Regulamentul (CE) nr. 1927/2006, precum și posibilitățile de realocare a creditelor, Comisia propune mobilizarea FEG pentru suma totală menționată mai sus, care să fie înscrisă în rubrica 1a din cadrul financiar.

36. Cuantumul propus al contribuției financiare va ține la dispoziție mai mult de 25 % din suma maximă anuală atribuită FEG pentru alocări în perioada ultimelor patru luni ale anului, conform dispozițiilor articolului 12 alineatul (6) din Regulamentul (CE) nr. 1927/2006.

37. Prin prezentarea acestei propuneri de mobilizare a FEG, Comisia inițiază procedura simplificată de trilog, astfel cum prevede punctul 28 din Acordul interinstituțional din 17 mai 2006, în vederea obținerii acordului celor două componente ale autorității bugetare cu privire la necesitatea utilizării FEG și cu privire la suma solicitată. Comisia invită prima dintre cele două părți componente ale autorității bugetare care ajunge la un acord, la nivelul politic corespunzător, cu privire la proiectul de propunere de mobilizare, să informeze cealaltă parte componentă și Comisia în legătură cu intențiile sale. În cazul în care una dintre cele două componente ale autorității bugetare nu este de acord, se va organiza o reuniune oficială trilaterală.

38. Comisia prezintă separat o cerere de transfer, în vederea înscrierii în bugetul pentru anul 2011 a unor credite de angajament specifice, în conformitate cu punctul 28 din Acordul interinstituțional din 17 mai 2006.

Originea creditelor de plată

39. Deoarece bugetul pe anul 2011 prezintă credite de plată în valoare de 47 608 950 EUR în ceea ce privește linia bugetară 04.0501 „Fondul european de ajustare la globalizare (FEG)”, această linie bugetară va fi utilizată pentru a acoperi suma de 9 593 931 EUR necesară pentru prezenta cerere.

Propunere de

DECIZIE A PARLAMENTULUI EUROPEAN ȘI A CONSILIULUI

privind mobilizarea Fondului european de ajustare la globalizare, în conformitate cu punctul 28 din Acordul interinstituțional din 17 mai 2006 între Parlamentul European, Consiliu și Comisie privind disciplina bugetară și buna gestiune financiară (cererea EGF/2010/031 BE/ General Motors Belgium din Belgia)

PARLAMENTUL EUROPEAN ȘI CONSILIUL UNIUNII EUROPENE,

având în vedere Tratatul privind funcționarea Uniunii Europene,

având în vedere Acordul interinstituțional din 17 mai 2006 între Parlamentul European, Consiliu și Comisie privind disciplina bugetară și buna gestiune financiară[6], în special punctul 28,

având în vedere Regulamentul (CE) nr. 1927/2006 al Parlamentului European și al Consiliului din 20 decembrie 2006 privind crearea Fondului european de ajustare la globalizare[7], în special articolul 12 alineatul (3),

având în vedere propunerea Comisiei[8],

întrucât:

(1) Fondul european de ajustare la globalizare (FEG) a fost creat pentru a oferi sprijin suplimentar lucrătorilor disponibilizați ca urmare a schimbărilor majore din structura comerțului mondial, generate de globalizare și pentru a-i ajuta să se reintegreze pe piața forței de muncă.

(2) Domeniul de aplicare a FEG a fost extins pentru cererile depuse începând cu 1 mai 2009 pentru a include acordarea de sprijin lucrătorilor disponibilizați ca urmare directă a crizei financiare și economice mondiale.

(3) Acordul interinstituțional din 17 mai 2006 permite mobilizarea FEG în limita unui plafon anual de 500 milioane EUR.

(4) La 20 decembrie 2010, Belgia a prezentat o cerere de mobilizare a FEG, privind disponibilizările de la întreprinderea General Motors Belgium și patru dintre furnizorii acesteia, pe care a completat-o cu informații suplimentare până la 24 ianuarie 2011. Această cerere îndeplinește condițiile pentru stabilirea contribuțiilor financiare, astfel cum acestea sunt prevăzute la articolul 10 din Regulamentul (CE) nr. 1927/2006. Prin urmare, Comisia propune mobilizarea sumei de 9 593 931 EUR.

(5) În consecință, ar trebui mobilizat FEG în vederea acordării unei contribuții financiare ca răspuns la cererea depusă de Belgia,

ADOPTĂ PREZENTA DECIZIE:

Articolul 1

În cadrul bugetului general al Uniunii Europene pentru exercițiul financiar 2011, se mobilizează Fondul european de ajustare la globalizare (FEG) pentru alocarea sumei de 9 593 931 EUR, sub formă de credite de angajament și credite de plată.

Articolul 2

Prezenta decizie se publică în Jurnalul Oficial al Uniunii Europene .

Adoptată la [Bruxelles/Strasbourg],

Pentru Parlamentul European Pentru Consiliu

Președintele Președintele

[1] JO C 139, 14.6.2006, p. 1

[2] JO L 406, 30.12.2006, p. 1.

[3] Denumită, în general, „Opel Anvers”

[4] În conformitate cu articolul 3 al treilea paragraf din Regulamentul (CE) nr. 1927/2006.

[5] Această defalcare se bazează pe o extrapolare a cotelor relative cunoscute ale fiecărei categorii pentru 2 354 de lucrători concediați la întreaga populație de lucrători vizați.

[6] JO C 139, 14.6.2006, p. 1

[7] JO L 406, 30.12.2006, p. 1.

[8] JO C […], […], p. […].